b'\n_START_ARTICLE_\nGulbenes paugurvalnis\n_START_PARAGRAPH_\nGulbenes paugurvalnis ir gala mor\xc4\x93nu pauguraine, kas \xc5\xa1\xc4\xb7\xc4\x93rso Vidzemes austrumu da\xc4\xbcu Gulbenes un Cesvaines novad\xc4\x81. Paugurvalnis veido Gaujas un Daugavas (Pededzes) baseinu \xc5\xabdens\xc5\xa1\xc4\xb7irtni un sasaista Al\xc5\xabksnes augstieni ar Vidzemes augstieni. _NEWLINE_Austrumos no t\xc4\x81 stiepjas Austrumlatvijas zemiene, bet rietumos Vidusgaujas ieplaka.\n_START_SECTION_\nZemes virsa\n_START_PARAGRAPH_\nGulbenes paugurvalnis turpin\xc4\x81s uz dienvidrietumiem no Al\xc5\xabksnes augstienes Zelti\xc5\x86u pac\xc4\x93luma un to veido nek\xc4\x81rt\xc4\xabgi izvietotas pauguru grupas un pac\xc4\x93lumi, kas dienvidda\xc4\xbc\xc4\x81 virkn\xc4\x93jas gr\xc4\x93d\xc4\x81s. Liel\xc4\x81k\xc4\x81 pauguru grupa stiepjas apm\xc4\x93ram 20 km garum\xc4\x81 gar Liedes upi, veidodama Liedeskalnus. Gulbenes paugurva\xc4\xbc\xc5\x86a pamatnes platums ir 5 - 10 km, bet augstums 20 - 170 m virs j\xc5\xabras l\xc4\xabme\xc5\x86a. Augst\xc4\x81kais punkts valn\xc4\xab ir K\xc4\x81rtenes pilskalns - 178 m virs j\xc5\xabras l\xc4\xabme\xc5\x86a, bet vair\xc4\x81ku pauguru virsotnes sasniedz 150 - 170 m augstumu.\n_START_SECTION_\n\xc4\xa2eolo\xc4\xa3isk\xc4\x81 izcelsme\n_START_PARAGRAPH_\nGulbenes paugurvalnis ir radies p\xc4\x93d\xc4\x93j\xc4\x81 Ledus laikmeta beigu c\xc4\x93lien\xc4\x81, kad pirms vair\xc4\x81k k\xc4\x81 14 000 gadiem divu led\xc4\x81ja m\xc4\x93\xc4\xbcu ledus masas saskares zon\xc4\x81 rad\xc4\x81s mor\xc4\x93nu valnis. V\xc4\x93l\xc4\x81k Latvijas zieme\xc4\xbcu da\xc4\xbcu v\xc4\x93l kl\xc4\x81ja led\xc4\x81js, bet tagad\xc4\x93j\xc4\x81 Austrumlatvijas zemien\xc4\x93 izveidoj\xc4\x81s ledus ezers.\n_START_SECTION_\nArheolo\xc4\xa3ija\n_START_PARAGRAPH_\nUz paugurva\xc4\xbc\xc5\x86a ir sam\xc4\x93r\xc4\x81 augl\xc4\xabga m\xc4\x81lzeme, t\xc4\x81d\xc4\x93\xc4\xbc tas piem\xc4\x93rots zemkop\xc4\xabbai un bijis apdz\xc4\xabvots jau aizv\xc4\x93sturiskajos laikos. Par to liecina daudzi pilskalni, kas biju\xc5\xa1i apdz\xc4\xabvoti jau kop\xc5\xa1 agr\xc4\x81 dzelzs laikmeta. _NEWLINE_Pa t\xc4\x81 virsu g\xc4\x81jis senais tirdzniec\xc4\xabbas un kara ce\xc4\xbc\xc5\xa1 no Kokneses uz Pleskavu. _NEWLINE_L\xc4\xabdztekus Gulbenes paugurvalnim stiepjas robe\xc5\xbea starp latvie\xc5\xa1u valodas vidus dialektu un aug\xc5\xa1zemnieku dialektu.'